钦定古今图书集成/明伦汇编/官常典/第800卷 > 万虞恺
## 钦定古今图书集成/明伦汇编/官常典/第800卷 > 万虞恺

按《明外史》本传：“虞恺，字懋卿，南昌人。嘉靖二十年进
士。除无锡知县，均调徭赋，大户，无敢隐占。有主簿实
廉，坐蜚语当罢。虞恺力争于御史，欲解印与俱去。御
史初怒，已察其诚，簿得免。征授南京兵科给事中。守
备中官丘得奏益军九十人供役，虞恺抗疏劾其欺
罔，事竟寝。故事，操江文武大臣与守备、参赞官列坐”
后，乃坐于侧。操江都御史耻之，每遇会操，辄托故避
去。虞恺为奏复旧制。奉诏核武职冗员，力拒请属，黜
戚畹冒袭及他越资迁授者百二十馀人。寻核南京
户部尚书闵楷、督储副都御史刘渠贪鄙不职，且言
“渠先抚云南，厚索黔国公沐朝辅宝玩，致朝辅藐视
宪臣，狎弄威柄，妄请节制二司，宜勒”罢。楷渠严戒谕
朝辅，以杜其渐。帝悉从之。出为山东参议，移福建副
使。虞恺谓“政先大体，今上官喜用巧文，新进吏日扰
狱市民且重足立。”以故御史行部，辄请自往，代为谳
鞫尝，一日而出福州，系囚五十馀人，民歌颂之。再迁
湖广按察使。楚、辽二藩府侵民产，夺归之民。历山东、
山西左、右布政使。岁饥，便宜发粟赈贷。四十年以右
副都御史提督操江，改督南京仓储。除京商和买之
困。奏行《利民》六事，公私便焉。历两京刑部右侍郎。虞
恺与严嵩同江西人，然未尝附丽，所历官率随牒平
进。至是，世蕃再下狱，当事欲坐以谋叛。虞恺曰：“世蕃
非叛，其奸贪乱政，自足一死，不必更拟他律也。”当事
者嗛之。会南京给事御史以考察劾之，虞恺遂罢归。
虞恺敦朴有行义，诸生时即以讲学为欧阳德所器，
然不务为名高，一时推为长者。卒，年八十四。子廷言，
孙建崑。